tartuNLP/wikipedia-smugri-20251201 huggingface dataset:
Rikke Møller Pedersen

Rikke Møller Pedersen (s. 9. tammikuuta 1989 Odense) on tanskalainen uimari, joka on erikoistunut rintauintiin.
Møller Pedersen saavutti Barcelonan MM-kilpailuissa 2013 hopeaa 200 metrin rintauinnissa ajalla 2.20,08. Hän oli samoissa kilpailuissa neljäs 100 metrin ja kuudes 50 metrin rintauinnissa. Kazanin MM-kilpailuissa 2015 hän sai 200 metrin rintauinnissa pronssia ajalla 2.22,76. Shanghain MM-kilpailuissa 2011 hän oli 100 metrin rintauinnissa kuudes ja 200 metrillä seitsemäs. Rooman MM-kilpailuissa 2009 hän oli 100 metrin rintauinnissa niin ikään kuudes.
Møller Pedersen saavutti Rio de Janeiron olympialaisissa 2016 pronssia 4 × 100 metrin sekauintiviestissä. 200 metrin rintauinnissa hän oli kahdeksas. Lontoon olympialaisissa 2012 hän sijoittui 200 metrin rintauinnissa neljänneksi ja 100 metrillä kahdeksanneksi.
Møller Pedersen voitti lyhyiden ratojen maailmanmestaruuden 200 metrin rintauinnissa Istanbulissa 2012 ajalla 2.16,08. Hän on voittanut lyhyillä radoilla kolme sekauintiviestin maailmanmestaruutta sekä saavuttanut kolme MM-pronssia rintauintimatkoilla. Pitkän radan EM-kilpailuissa hän on saanut neljä kultamitalia, kaksi hopeaa ja yhden pronssin, lyhyen radan EM-kilpailuissa kahdeksan kulta- ja viisi hopeamitalia.
Møller Pedersenin nimissä on pitkien ratojen 200 metrin rintauinnin maailmanennätys 2.19,11, jonka hän ui Barcelonassa 1. elokuuta 2013. Hän ui lyhyiden ratojen 200 metrin rintauinnin Euroopan ennätyksen 2.15,21 Herningissä 13. joulukuuta 2013.
Skills in Pills

Skills In Pills on superyhtye Lindemannin debyyttialbumi, joka julkaistiin 22. heinäkuuta 2015. Lindemann-yhtyeen keulahahmot ovat Peter Tägtgren ja Till Lindemann. Albumilta julkaistiin singlenä ”Praise Abort” saman vuoden toukokuussa.
Tommi Virkama

Tommi Virkama (s. 24. heinäkuuta 1967 Pietarsaari) on uransa lopettanut suomalainen jalkapalloilija. Hän oli pelipaikaltaan keskikenttäpelaaja.
Virkama on FF Jaron kasvatti. Hän pelasi seuran edustusjoukkueessa I divisioonassa 1984–1986 ja 1988–1989 sekä II divisioonassa 1987.
Virkaman pelasi Vaasan Palloseurassa I divisioonaa 1993–1994. Hänen ainoa kautensa Veikkausliigassa oli 1995, jolloin hän esiintyi VPS:n riveissä 18 ottelussa ilman maaleja. Hän pelasi I divisioonaa myös Närpes Kraftissa 1997. II divisioonassa Virkama edusti BK-IFK:aa 1990–1992 ja 1998 sekä Kraftia 1996.
Sirio-luokka

Sirio-luokka on Italian laivaston kahden vartiolaivan muodostama alusluokka.
Suunnittelu.
Alukset pohjautuvat Nuove Unità Minori Combattenti (NUMC) kehitystyön runko- ja kansirakenteiden häiveominaisuuksien hyödyntämiseen. NUMC:lla ja Nuove Unità di Pattugliamento d'Alturalla (NUPA) on samat logistiikka-, osittain taistelunjohto- ja sulautettu viestijärjestelmä. Voimanlähteenä on kaksi Wärtsilä NSD-W12-26 V-XN -dieselmoottoria, jotka mahdollistavat 8 640 kilowatin tehon kahteen säätölapapotkuriin mahdollistaen 22 solmun huippunopeuden. Alusten toimintamatka on 14 solmun nopeudella 3 300 merimailia. Kolme 600 kilowatin Isotta Fraschini 1708 T2 M2 -dieselgeneraattoria takaavat aluksen sähkövirran saannin.
Alusten aseistuksena on kaksi Oerlikon KBA-Alenia OTO Melara 25/80 -pikatykkiä. Lisäksi aluksille on mahdollista asentaa keulaan OTO Melaran 76/62 Super Rapid -tykki. Alukset kykenevät vastaanottamaan kannelleen AB-212 ASW tai NH-90 NFH -helikopterin.
Alukset.
Alukset on sijoitettu Augustan laivastotukikohtaan ja niiden tehtävänä on rannikkovesien valvonta ja merenkulun tarkkailu.
Audace (D551)

Audace (runkonumero D551) oli Italian laivaston Audace-luokan hävittäjä.
Valmistus.
Alus tilattiin Cantiere navale di Riva Trigosolta, missä köli laskettiin 17. huhtikuuta 1968. Se laskettiin vesille 2. lokakuuta 1971 ja liitettiin laivastoon 16. marraskuuta 1972.
Palvelus.
Alus poistettiin palveluksesta 28. syyskuuta 2006.
Tatu Huhanantti

Tatu Mauri Huhanantti (23. kesäkuuta 1914 Oulu – 29. helmikuuta 1940 Imatra) oli suomalainen hävittäjä-ässä, joka kaatui talvisodassa. Hän oli sotilasarvoltaan luutnantti. Huhanantti taisteli "FR-94" nimisellä Fokker D.XXI-hävittäjäkoneella kaatuessaan.
Huhanantin vanhemmat olivat pankinjohtaja Väinö Oskari Huhanantti ja Ellen Emilia Laurin. Ylioppilaaksi Huhanantti tuli Haminan yhteislyseosta 1933 ja suunnitteli ryhtyvänsä lukemaan lääketiedettä. Varusmiespalveluksensa 1933-1934 suorittanut Huhanantti meni kuitenkin Kadettikoulun ilmasotalinjalle, josta valmistui priimuksena 1936 ja aloitti vänrikkinä Lentoasema I:ssä. Nuoremmaksi upseeriksi Lentolaivue 24:ään hänet määrättiin samana vuonna. Hän palasi sinne 1938 oltuaan edellisen vuoden Ilmailukoulussa. Luutnantiksi Huhanantti ylennettiin 1938. Talvisodassa hän toimi hävittäjälentäjänä. Huhanantti sai surmansa Imatran pohjoispuolella käydyssä ilmataistelussa, kun 36 viholliskonetta hyökkäsi suomalaistukikohtaa vastaan. Myös hänen nuorempi veljensä Esko Antero (s. 1915) oli lentäjä ja kaatui talvisodan ilmataistelussa, 23. joulukuuta 1939. Pankinjohtaja, varatuomari Pentti Huhanantti oli Tatu Huhanantin vanhempi veli (s. 1909). Luutnantti Tatu Huhanantin viimeinen ilmavoitto tapahtui törmäysvoittona. Hän oli kuollessaan, 6 ilmavoittoa kerännyt taistelijaässä.
Ségué

Ségué on maalaiskunta ja sen keskuskylä Moptin alueen Bankassin piirissä Malissa. Se sijaitsee Bobon tasangon itäreunalla 45 kilometriä Bankassista lounaaseen. Kunnassa on 22 100 asukasta (vuonna 2009).
Séguén kunnan pinta-ala on 840 neliökilometriä. Se rajoittuu koillisessa Bankassin piirin Dimbal Habén, idässä Léssagou Habén, Dialassagoun ja Torin, kaakossa Sokouran, lounaassa Ségoun alueen Tominianin piirin Timissan sekä luoteessa Moptin alueen Bandiagaran piirin Timnirin ja Bara Saran kuntiin. Seutu kuuluu Sahelin vyöhykkeeseen. Pysyviä vesistöjä ei ole.
Kuntaan kuuluu 43 kylää. Asukkaat ovat dogoneja, markoja ja fulbeja.
Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, fonio, maapähkinä, lehmänpapu, maapapu, seesami, riisi ja teehibiskus. Kotieläimiä ovat naudat, lampaat, vuohet, hevoset, aasit, siat, kamelit ja siipikarja. Lisäksi harjoitetaan kalastusta, kaupankäyntiä ja käsityöammatteja.
Kunnan liikenneyhteydet ovat heikot. Palveluihin kuuluu joukko kouluja ja kolme terveysasemaa.
Asetoli

Asetoli eli hydroksiasetoni (C3H6O2) on yksinkertaisin hydroksiketoneihin kuuluva orgaaninen yhdiste. Yhdistettä käytetään apuaineena tekstiilien värjäyksessä ja orgaanisten synteesien lähtöaineena.
Ominaisuudet.
Asetoli on huoneenlämpötilassa väritöntä ja makeantuoksuista nestettä. Se liukenee hyvin muun muassa veteen, etanoliin ja dietyylieetteriin. Liuoksessa yhdiste on tasapainossa rengasrakenteisen hemiasetaalimuotonsa kanssa. Asetoli kykenee pelkistämään muun muassa ammoniakkipitoisen hopeanitraattiliuoksen hopeaionit metalliseksi hopeaksi hapettuen itse maitohapoksi.
Asetolia muodostuu elintarvikkeisiin hiilihydraateista kuumennettaessa yhtenä Maillard-reaktion tuotteena. Asetoli reagoi näissä olosuhteessa edelleen muodostaen muitakin aromiyhdisteitä kuten sykloteenia.
Valmistus ja käyttö.
Asetolia voidaan syntetisoida kuumentamalla bromiasetonia metanoliliuoksessa emäksen kuten kalium- tai natriumhydroksidin kanssa. Muita tapoja valmistaa yhdistettä ovat glukoosiliuoksen kuumennus emäksisissä olosuhteissa, propargyylialkoholin hydrolyysi elohopeasuolojen katalysoimalla, propargyylialkoholin ja alkoholien muodostamien rengasrakenteisten ketaalien hydrolyysi ja kuumentamalla glyserolia kuparikromiittikatalyytin läsnä ollessa.
Asetolia voidaan käyttää pelkistimenä värjättäessä tekstiilejä rikkiväreillä. Muita käyttökohteita ovat muun muassa nitroselluloosan liuotus, polyolien valmistus ja propyleeniglykolin valmistus. Hydroksiasetoni reagoi ei enolisoituvien aldehydien ja ketonien kanssa aldoliadditiolla. Kiraalisen katalyytin kuten proliinin läsnä ollessa muodostuu kiraalinen tuote hyvällä saannolla ja enantioylimäärällä.
Ardito (D550)

Ardito (runkonumero D550) oli Italian laivaston Audace-luokan hävittäjä.
Valmistus.
Alus tilattiin Castellamare di Stabiasta Italcantierilta, missä köli laskettiin 19. heinäkuuta 1968. Se laskettiin vesille 27. marraskuuta 1971 ja liitettiin laivastoon 5. joulukuuta 1972.
Palvelus.
Alus poistettiin palveluksesta 28. syyskuuta 2006.
Södra Sandby

Södra Sandby on taajama Ruotsissa Lundin kunnassa Skånen läänissä Lundin itäpuolella. Paikka on myös kirkonkylä Södra Sandbyn pitäjässä, ja siellä on Södra Sandbyn kirkko, ja osa siitä kuuluu Hardebergin pitäjään.
Vuonna 2010 Södra Sandbyssa oli 6 136 asukasta, ja se on Lundin kunnan toiseksi suurin taajama.
Södra Sandbyn piiri

Södra Sandbyn piiri () sijaitsee Lundin kunnassa Ruotsissa. Piirin väkiluku on .
Södra Sandbyn kirkko

Södra Sandbyn kirkko on kirkkorakennus Ruotsissa Södra Sandbyn pohjoisosassa Lundin kunnassa. Se on Södra Sandbyn seurakunnan seurakuntakirkko Lundin hiippakunnassa.
Kirkon vanhimmat osat on rakennettu 1100-luvun lopulla. Torni rakennettiin harmaakivestä keskiajan lopulla. Tornin alaosassa on alkuperäinen ristiholvi. Vuonna 1797 tornia korjattiin ja korotettiin ja vuonna 1847 rakennettiin pohjoinen ristisakara. Kirkon kuori korjattiin vuonna 1911, jolloin myös torniin tehtiin muutoksia.
Kirkkoa ympäröivät pensasaidat ja muuri.
Timo Kalevi Forss

Timo Kalevi Forss (s. 3. lokakuuta 1967 Helsinki) on suomalainen tietokirjailija, toimittaja ja muusikko. Hän on julkaissut muun muassa rocklyriikka-antologian "Alumiinikuu" (1999) sekä tietokirjat "Karjala edestakaisin" (2010), "Napakirja" (2013) ja suomalaista poliittista laululiikettä käsittelevä kirjan "Toverit herätkää – Poliittinen laululiike Suomessa" (2015). Forss on kirjoittanut elämäkerran "Gösta Sundqvist – Leevi and the Leavingsin dynamo" (2017), joka on myynyt yli 33 000 kappaletta. Toimittajana Forss on kirjoittanut muun muassa Voima-lehteen, Like Uutisiin, Helsingin Sanomiin, Kansan Uutisiin, Le Monde diplomatiqueen ja Demokraattiin. Hän on tehnyt myös ohjelmia Radio Helsinkiin.
Forss on soittanut kitaraa muun muassa yhtyeissä The Atomic Blast, Vibrakööri ja The Cruel Seals. Hänet tunnetaan myös lauluntekijänä, erityisesti sanoittajana. Hänen tekstejään ovat esittäneet muun muassa Freud, Marx, Engels &amp; Jung, Maria Lund, Vibrakööri, Muska, Danny, Tumppi Varonen ja Sinikka Sokka.
Vuonna 2001 Forssille myönnettiin tiedonjulkistamisen valtionpalkinto Voima-lehden toimituskunnan jäsenenä. Vuonna 2019 Forss sai yhdessä Aiju Salmisen kanssa Lastenkirjainstituutin Punni-kirjallisuuspalkinnon lasten tietokirjasta "Mitä on punk?".
Teokset.
Levyt.
Julkaisut, joilla mukana muusikkona, sanoittajana tai säveltäjänä
Sokoura

Sokoura on maalaiskunta ja sen keskuskylä Moptin alueen Bankassin piirissä Malissa. Se sijaitsee Souroun tasangolla 90 kilometriä Bankassista maanteitse lounaaseen. Kunnassa on 38 600 asukasta (vuonna 2009).
Sokouran kunnan pinta-ala on 927 neliökilometriä. Se rajoittuu pohjoisessa Bankassin piirin Séguén ja Torin, idässä Bayen ja etelässä Ouonkoron sekä lännessä Ségoun alueen Tominianin piirin Timissan kuntiin. Kunnassa ei ole pysyviä vesistöjä. Etelässä sijaitsee Samorin metsäsavannialue.
Kuntaan kuuluu 32 kylää. Asukkaat ovat etupäässä markoja, dogoneja, fulbeja, samoja ja moseja.
Paikallisia elinkeinoja ovat maanviljely, karjanhoito ja pienimuotoinen kaupankäynti. Tärkeimmät viljelykasvit ovat hirssi, fonio, durra, maissi, maapähkinä, lehmänpapu, maapapu ja seesami. Kotieläimiä ovat naudat, lampaat, vuohet, hevoset, aasit ja siipikarja.
Kunnan liikenneyhteydet ovat heikot. Palveluihin kuuluu joukko kouluja ja kaksi terveysasemaa.
Soubala

Soubala on maalaiskunta ja sen keskuskylä Moptin alueen Bankassin piirissä Malissa. Se sijaitsee Sénon tasangolla 35 kilometriä Bankassista maanteitse etelään. Kunnassa on 10 700 asukasta (vuonna 2009).
Soubalan kunta rajoittuu kaakossa Bankassin piirin Koulongon Habén, lounaassa Léssagou Habén, luoteessa Dimbal Habén ja koillisessa Bankassin sekä idässä Koron piirin Dougouténé II:n kuntiin. Kunnassa ei ole pysyviä vesistöjä.
Kuntaan kuuluu yhdeksän kylää. Asukkaat ovat etupäässä dogoneja. Lisäksi on jonkin verran fulbeja.
Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, fonio, maapähkinä, lehmänpapu, maapapu, seesami ja teehibiskus. Kotieläimiä ovat naudat, lampaat, vuohet, hevoset, aasit ja siipikarja. Soubalassa pidetään viikoittaiset markkinat.
Kunnan liikenneyhteydet ovat heikot. Palveluihin kuuluvat neljä alakoulua, yläkoulu, koulutus- ja kehittämiskeskus, kaksi koraanikoulua ja terveysasema.
Niko Vuorinen

Niko Vuorinen (s. 8. kesäkuuta 1989) on suomalainen kalpamiekkailija, joka edustaa Helsingin Miekkailijoita. Vuorinen asui ja harjoitteli vuosina 2018-2024 Unkarissa, jossa edusti budapestilaisseura BVSC-Zuglóa. Vasenkätisen Vuorisen valmentajana Suomessa toimi Peeter Nelis ja Unkarissa Adrian Pop.
Vuorinen aloitti miekkailun vuonna 2005. MM-kilpailuissa hän on ollut parhaimmillaan seitsemäs vuonna 2023. EM-kilpailuissa Vuorisen paras sijoitus on kuudes sija vuodelta 2018. Kesäuniversiadeissa 2011 Kiinan Shenzhenissä Vuorinen oli 18:s ja kesäuniversiadeissa 2017 Taiwanin Taipeissa viides. Euroopan kisoissa 2015 Bakussa Vuorinen sijoittui viidenneksi. Helmikuussa 2017 Vuorinen sijoittui maailmancupin osakilpailussa Vancouverissa kolmanneksi, ollen ensimmäinen palkintokorokkeelle yltänyt suomalaismies kalpamiekkailun maailmancupin A-sarjan osakilpailussa. Maaliskuussa 2022 Vuorisesta tuli ensimmäinen miekkailun grand prix -mitalin voittanut suomalaismies tämän yllettyä kolmannelle sijalle Budapestin osakilpailussa. Maailmancupin B-sarjan palkintokorokesijoja Vuorisella on yhdeksän: yksi kulta, kolme hopeaa ja viisi pronssia .
Vuorinen opiskeli maisteriksi Helsingin yliopistossa pääaineenaan teoreettinen filosofia. Häneltä ilmestyi vuonna 2015 miekkailuaiheinen kirja "Kalpa ja mieli". Vuorinen työskentelee väitöskirjatutkijana Norwegian School of Sport Sciencesissa sekä KU Leuvenissa urheilun etiikan ja integriteetin Marie Skłodowska-Curie Action -rahoitteisessa tohtorikoulutusverkosto DAiSIssa.
Vuorinen toimii urheilijoiden etujärjestö Suomen Urheilijat ry:n varapuheenjohtajana.
Tori (Mali)

Tori on maalaiskunta ja sen keskuskylä Moptin alueen Bankassin piirissä Malissa. Se sijaitsee Gondo-Senon tasangolla 75 kilometriä Bankassista maanteitse lounaaseen. Kunnassa on 18 000 asukasta (vuonna 2009).
Torin kunta rajoittuu pohjoisessa Bankassin piirin Dialassagoun, idässä Bayen, etelässä Sokouran ja lännessä Séguén kuntiin. Seutu kuuluu Sahelin vyöhykkeeseen. Kunnassa ei ole pysyviä vesistöjä.
Kuntaan kuuluu 11 kylää. Asukkaat ovat etupäässä markoja, dogoneja, fulbeja ja moseja.
Paikallisia elinkeinoja ovat maanviljely, karjanhoito ja pienimuotoinen kaupankäynti. Tärkeimmät viljelykasvit ovat hirssi, fonio, durra, maissi, maapähkinä, lehmänpapu, maapapu, seesami ja teehibiskus. Kotieläimiä ovat naudat, lampaat, vuohet, aasit, hevoset, kamelit ja siipikarja. Torissa ja Gouaryssa pidetään viikoittaiset markkinat.
Kunnan liikenneyhteydet ovat heikot. Palveluihin kuuluu joukko kouluja ja terveysasema.
Wissam Ben Yedder

Wissam Ben Yedder (s. 12. elokuuta 1990 Sarcelles) on tunisialaisia sukujuuria omaava ranskalainen jalkapalloilija, joka edustaa Ranskan liigassa pelaavaa AS Monacoa. Hän on pelannut Ranskan lisäksi myös Espanjan pääsarjassa. Oikeajalkainen Ben Yedder on 
pelipaikaltaan hyökkääjä.
Ura.
Seurajoukkueura.
Ben Yedder aloitti ammattilaisuransa UJA Alfortvillessä, jota hän edusti vuodet 2009–2010. Otteluita kertyi 23 ja maaleja yhdeksän. Heinäkuussa 2010 Ben Yedder siirtyi Ligue 1:n Toulouseen. Hän debytoi seuran paidassa pääsarjatasolla lokakuussa 2010 Paris Saint-Germainia vastaan. Avausmaalinsa hän teki huhtikuussa 2012 Eviania vastaan. Kaudella 2012–2013 hän pelasi 34 ottelua, joissa hän teki 15 maalia, seuraavalla kaudella 38 ottelua, joissa hän teki 16 maalia, kaudella 2014–2015 36 ottelua, joissa hän teki 14 maalia, ja kaudella 2015–2016 35 ottelua, joissa tuloksena oli 17 maalia. Hattutempun eli kolme maalia yhdessä ottelussa hän teki marraskuussa 2013 Sochaux'ta vastaan, toukokuussa 2014 Valenciennesia vastaan ja tammikuussa 2016 Reimsia vastaan.
Ben Yedder siirtyi espanjalaisseura Sevillaan heinäkuussa 2016. Ensimmäisellä kaudellaan hän pelasi 31 liigaottelua ja teki niissä 11 maalia, muun muassa hattutempun Real Sociedadia vastaan tammikuussa 2017. Kaudella 2017–2018 hän pelasi 25 liigaottelua ja teki niissä yhdeksän maalia. Kaudella 2018–2019 hän teki 35 liigaottelussaan 18 maalia, joihin kuuluivat hattutemput syyskuussa 2018 Levantea ja maaliskuussa 2019 Real Sociedadia vastaan. Mestarien liigassa hän teki kaudella 2016–2017 viidessä ottelussa kaksi maalia ja seuraavalla kaudella yhdeksässä ottelussa kahdeksan maalia, muun muassa hattutempun alkulohko-ottelussa Mariboria vastaan ja vaihtopelaajana kentälle tultuaan jatkopaikan ratkaisseet kaksi maalia neljännesvälierien vierasottelussa Manchester Unitedia vastaan. Kaudella 2018–2019 Sevilla pelasi Eurooppa-liigassa, jossa Ben Yedder teki kahdeksassa ottelussaan kahdeksan maalia.
Ben Yedder siirtyi AS Monacoon elokuussa 2019.Hän teki ensimmäisen kautensa 26 liigaottelussaan 18 maalia, millä hän jakoi maalikuninkuuden Kylian Mbappén kanssa. Seuraavalla kaudella hän oli liigan maalintekijätilastossa jaetulla toisella sijalla tehtyään 37 ottelussa 20 maalia.
Maajoukkueura.
Ben Yedder edusti Ranskaa alle 21-vuotiaissa. Ranskan A-maajoukkueessa hän pelasi ensimmäisen kerran maaliskuussa 2018 ja on kesäkuun 3. päivään 2021 mennessä pelannut 13 A-maaottelua. Avauskokoonpanossa hän on ollut viisi kertaa. Hän on tehnyt maalin EM-karsinnassa Andorraa vastaan vierasottelussa kesäkuussa 2019 ja kotiottelussa syyskuussa 2019.
Ura futsalissa.
Ben Yedder on pelannut myös futsalia Garges Djibson ASC:ssä. Ranskan futsalmaajoukkueessa hän on pelannut kuusi ottelua onnistuen kerran maalinteossa.
Yksityiselämä.
Yedder tuomittiin huhtikuussa 2023 kuuden kuukauden ehdolliseen vankeuteen veropetoksesta. Kesällä 2023 Yedder sai syytteen raiskauksesta, raiskausken yrityksestä ja seksuaalisesta väkivallasta. Hänet on asetettu oikeudelliseen valvontaan ja hänen on maksettava 900 000 euron takuut.
Joshua Kimmich

Joshua Kimmich (s. 8. helmikuuta 1995 Rottweil) on saksalainen jalkapalloilija. Pelipaikaltaan hän on puolustava keskikenttäpelaaja. Hän edustaa Saksan Bundesliigassa pelaavaa Bayern Müncheniä. Hän on pelannut Saksan A-maajoukkueessa vuodesta 2016.
Seurajoukkueura.
Kimmich siirtyi VfB Stuttgartista 3. Ligassa pelaavaan RB Leipzigiin kesällä 2013. Hän pelasi seurassa 26 sarjaottelua kaudella 2013–2014 ja 27 sarjaottelua 2. Bundesliigassa seuraavalla kaudella. Kesällä 2015 Kimmich siirtyi ensin 1,5 miljoonan euron siirtosummalla VfB Stuttgartiin, ja jatkoi seuraavana päivänä Bayern Müncheniin 8,5 miljoonalla eurolla.
Kimmich on pelannut Bayernissa kauden 2023–2024 loppuun mennessä 262 bundesliigaottelua, joissa hän on tehnyt 26 ja syöttänyt 73 maalia. Hän on voittanut Saksan-mestaruuden kahdeksana peräkkäisenä vuotena 2016–2023. Mestarien liigan hän voitti kaudella 2019–2020 ja on 82 ottelussaan viimeistellyt 12 sekä syöttänyt 18 maalia. Saksan Cupin hän voitti 2016, 2019 ja 2020 sekä DFL-Supercupin 2016–2018 ja 2020–2022. 
Kimmich valittiin Saksan vuoden puolustajaksi kaudella 2015–2016.
Maajoukkueura.
Kimmich pelasi neljä ottelua Saksan voittaessa alle 19-vuotiaiden Euroopan-mestaruuden 2014. Hän pelasi kaikki ottelut Saksan pudotessa välierissä alle 21-vuotiaiden maaosan mestaruuskilpailuissa 2015.
Kimmich debytoi Saksan A-maajoukkueessa 29. toukokuuta 2016 ystävyysottelussa Slovakiaa vastaan. Hän pelasi Euroopan-mestaruuskilpailuissa 2016 neljä ottelua ja MM-kilpailuissa 2018 Saksan kaikki kolme peliä. Hän pelasi Saksan kaikki neljä ottelua vuonna 2021 järjestetyissä EM-kilpailuissa, kaikki kolme ottelua MM-kilpailuissa 2022 ja kaikki viisi ottelua EM-kilpailuissa 2024. Heinäkuun 2024 loppuun mennessä hän on pelannut 91 maaottelua ja tehnyt niissä kuusi maalia: syyskuussa 2016 MM-karsintaottelussa Norjaa, kesäkuussa 2017 ystävyysottelussa Tanskaa, lokakuussa 2017 MM-karsintaottelussa Pohjois-Irlantia, kesäkuussa 2022 Kansojen liigassa vieras- ja kotiottelussa Italiaa sekä kesäkuussa 2023 ystävyysottelussa Ukrainaa vastaan.
Ghanan evankelis-luterilainen kirkko

Ghanan evankelis-luterilainen kirkko ("Evangelical Lutheran Church of Ghana") on luterilainen kirkko, joka toimii Ghanassa Afrikassa. Kirkon jäsenmäärä on noin 29 000.
Historia.
Ghanan evankelis-luterilaisen kirkon perustivat yhdysvaltalaisen Missouri-synodin lähetystyöntekijät vuonna 1958. Vuonna 1964 kirkko tunnustettiin juridisesti Ghanan hallituksen toimesta. Siitä lähtien kirkko on perustanut seurakuntia ja saarnapaikkoja joka puolelle Ghanaa. Kirkosta tuli Missouri-synodin yhteistyökirkko vuonna 1971.
Oppi.
Kirkko tunnustaa Vanhan ja Uuden testamentin kirjoitukset ainoaksi säännöksi ja ohjeeksi kirkon uskolle ja elämälle. Se tunnustaa oppia, joka on kirjoitettuna Apostolisessa, Nikean ja Athanasioksen uskontunnustuksissa, muuttamattomassa Augsburgin tunnustuksessa sekä Martti Lutherin Iso- ja Vähä katekismuksessa.
Nykytilanne.
Kirkolla on noin tuhat seurakuntaa tai saarnapaikkaa, joissa on noin 29 000 jäsentä. Seurakuntia hoitavat pastorit, evankelistat sekä maallikkojohtajat yhdessä Missouri-synodin lähetystyöntekijöiden kanssa. Kirkko kuuluu Missouri-synodin tavoin Kansainväliseen luterilaiseen neuvostoon, mutta on myös Luterilaisen maailmanliiton jäsen.
Ronny (jalkapalloilija)

Ronny Heberson Furtado de Araújo (eli Ronny, s. 11. toukokuuta 1986 Fortaleza) on brasilialainen jalkapalloilija, joka edustaa Bundesliigassa pelaavaa Hertha BSC:iä. Vasenjalkainen Ronny on pelipaikaltaan hyökkäävä keskikenttäpelaaja.
Ura.
Seurajoukkueura.
Ronny aloitti uransa kotimaansa Corinthiansissa, jota hän edusti vuodet 2004–2006 pelaamatta peliäkään. Vuonna 2006 hän siirtyi Portugalin Primeira Ligan Sporting Clube de Portugaliin. Hän pelasi seuran paidassa 38 ottelua Primeira Ligassa tehden yhden maalin. Ronny debytoi seuran paidassa myös Mestareiden liigassa. Kauden 2009–2010 hän oli lainassa Primeira Ligan UD Leiriassa. Sporting-urallaan Ronny voitti kahdesti Portugalin cupin ja niin ikään kahdesti Portugalin supercupin.
Heinäkuussa 2010 Ronny siirtyi Saksan 2. Bundesliigan Hertha BSC:iin. Kaudeksi 2011–2012 seura nousi takaisin Bundesliigaan, josta se putosi seuraavaksi kaudeksi jälleen 2. Bundesliigaan. Kaudella 2012–2013 Ronny teki 2. Bundesliigassa 18 maalia 33 ottelussa seuran noustessa jälleen Bundesliigaan. Parhaalla Bundesliiga-kaudellaan, kaudella 2013–2014, Ronny on tehnyt 27 ottelussa neljä maalia.
Maajoukkueura.
Ronny oli mukana voittamassa alle 17-vuotiaiden maailmanmestaruutta Suomessa 2003. Hän pelasi turnauksessa yhdessä ottelussa, alkulohkon ottelussa Portugalia vastaan Ratinan stadionilla Tampereella.
Muuta.
Myös Ronnyn isoveli Raffael on jalkapalloilija. Hän edustaa Bundesliigan Borussia Mönchengladbachia. Ronny ja Raffael ovat pelanneet yhdessä Hertha BSC:issä.
Ronnyn nimissä on ammattilaisjalkapalloilun kovin maaliin johtanut laukaus. Tuo maali syntyi suoraan vapaapotkusta marraskuussa 2006 Sporting CP:n paidassa Associação Naval 1º de Maioa, potkun vauhdin ollessa 210,9 kilometriä tunnissa. Maali oli Ronnyn ainoa maali Sporting-urallaan.
Saavutukset.
Sporting Clube de Portugal
Hertha BSC
Brasilia
Henkilökohtainen
Quzhou

Quzhou (, pinyin: Qúzhōu Shì) on prefektuuritason kaupunki Kiinan Zhejiangin maakunnan länsiosassa. Kaupungin keskusta sijaitsee linnuntietä runsas 190 kilometriä maakunnan pääkaupunki Hangzhousta lounaaseen. Kaupungin väkiluku on 2,123 miljoonaa (2010) ja pinta-ala 8 837 neliökilometriä. 
Quzhoun naapurina ovat etelässä Lishuin ja Nanpingin, lännessä Shangraon, pohjoisessa Huangshanin ja Hangzhoun, sekä idässä Jinhuan prefektuuritason kaupungit. 
Piirikuntatasolla kaupunki jakautuu kuuteen osaan seuraavasti (numerointi kuten kuvassa):
1 Kecheng&lt;br&gt; 
2 Qujiang&lt;br&gt; 
3 Jiangshan
4 Changshan&lt;br&gt; 
5 Kaihua&lt;br&gt;
6 Longyou
Kaupunkiseudun luonnonnähtävyyksiin kuuluvat esimerkiksi Longyoun karstiluola ja Jianglangvuoren maisemat.
Spartoo

Spartoo.com on vuonna 2006 perustettu, kenkiin erikoistunut verkkokauppa, jonka pääpaikkana toimii Grenoble. Vuonna 2014 Spartoon sivustolta oli valittavissa yli 1000 eri merkkiä ja tällä hetkellä Spartoo toimittaa 30 Euroopan maahan.
Perustamisen jälkeen Spartoo laajensi vuonna 2009 Isoon-Britanniaan ja Italiaan avaamalla sivustot Spartoo.co.uk ja Spartoo.it. Vuonna 2010 Spartoo avasi sivustonsa Saksassa ja Espanjassa. Tämän jälkeen vuonna 2011 Spartoo saapui Alankomaihin, Suomeen, Puolaan, Ruotsiin, Portugaliin, Kreikkaan sekä Tanskaan. Tämän lisäksi Spartoon englanninkieliseltä sivustolta www.spartoo.eu on mahdollista tilata tuotteita 11 eri maahan. Kenkien ja laukkujen lisäksi Spartoo päätti vuonna 2013 ottaa valikoimaansa myös vaatteet.
Rasvala

Rasvala on kylä Kiikalassa Salossa. Rasvalan lähimpiä naapurikyliä ovat Kiikalan Kruusila idässä ja koillisessa sekä Perttelin Pöytiö ja Kiskon Bergvik lännessä. Läheisen Hirsijärven vastarannalla lähimpiä naapurikyliä ovat Kiikalan Pirilä ja Kiskon Sammalo.
Sijainti ja liikenne.
Rasvala on yhdessä kiikalalaisten naapurikyliensä Kruusilan ja Pirilän kanssa kuulunut nyttemmin enimmät palvelunsa menettäneen Kiikalan Kruusilan kyläkeskuksen vaikutusalueeseen ja on osa Kruusilan postinumeroaluetta. Kylän pohjoispuolitse kulkee valtatie 1, jonka moottoritieksi rakentamisen jälkeen kylän halki kulkeva valtatien 1 entinen linjaus muodostettiin seututieksi 110.
Luonnonympäristö.
Rasvala sijaitsee Kiskonjoen–Perniönjoen vesistöön kuuluvan Kiskon Hirsijärven pohjoispäässä ja sen alue rajoittuu järveen kaakossa. Pohjoisessa kylän alueelle jäävät samaan vesistöön kuuluvat Pernjärvi osittain ja Lamminjärvi kokonaan.
Historiaa.
Ensimmäinen maininta Rasvalan kylästä on vuodelta 1440. Kylän vanhoja taloja ovat olleet Alhainen eli Topuli, josta vuonna 1786 erotettiin Uusitalo, sekä Ylhäinen eli Harakka, joka vuonna 1887 liitettiin Topuliin.
Historiallinen nimitys Kiikalan kolmelle eteläisimmälle kylälle Rasvalalle, Kruusilalle ja Pirilälle on ollut "Kuutti-Kiikala". 1900-luvulla samasta kolmen kylän kokonaisuudesta on käytetty eri yhteyksissä joko nimeä "Kruusila" tai "Hirsjärvi".
Koulua kylästä käytiin vuodesta 1902 aina 1980- ja 1990-lukujen taitteeseen viereisessä Kruusilan kylässä sijainneessa Hirsjärven koulussa. Kruusilan postikonttori ja kauppa sijaitsivat ainakin vuonna 1964 Rasvalan kylässä, vuodesta 1929 1960-luvulle toiminnassa ollut Kruusilan Osuusmeijeri taas Kruusilan kylässä Rasvalan kylän rajalla Pernjärven rannalla. 1980- ja 1990-lukujen taitteessa koulu, kauppa, posti ja pankki lopettivat kaikki toimintansa.
Nähtävyyksiä.
Rasvalan Topulin talon luona seututien 110 varressa on Salon seudun reservinupseerien vuonna 1956 pystyttämä muistokivi sodissa vuosina 1939–1941 kaatuneille Topulin talon neljälle pojalle Martti, Vilho, Kauko ja Erkki Lehtiselle sekä talon vävylle Mauri Helkiölle.
Lishui

Lishui (, pinyin: Líshuǐ Shì) on prefektuuritason kaupunki Zhejiangin maakunnan eteläosassa Kiinassa. Kaupungin keskusta sijaitsee linnuntietä runsaat 200 kilometriä maakunnan pääkaupungista Hangzhousta etelään. Kaupungin väkiluku on 2,117 miljoonaa (2010) ja pinta-ala 17 298 neliökilometriä. 
Lishuin naapurina ovat etelässä Ningden, lounaassa Nanpingin, luoteessa Quzhoun, pohjoisessa Jinhuan, sekä idässä Taizhoun ja Wenzhoun prefektuuritason kaupungit.
Piirikuntatasolla kaupunki jakautuu yhdeksään osaan seuraavasti (numerointi kuten kuvassa):
1 Liandu
2 Longquan
9 Jingning, sheiden autonominen piirikunta
3 Jinyun&lt;br&gt; 
4 Qingtian&lt;br&gt;
5 Yunhe&lt;br&gt;
6 Qingyuan&lt;br&gt;
7 Suichang&lt;br&gt;
8 Songyang
Paikkakunta sai Sui-dynastian Kaihuang-keisarin aikana vuonna 589 jaa. nimen Chuzhou. Välillä nimi muuttui muotoon Kuozhou. Ming-dynastian Hongwu-hallitsijan aikaan nimeksi tuli Chuzhou Fu.
Paikallisiin erikoisuuksiin kuuluvat mandariinit, kiinalaiset sienet, Qingtianin piirikunnan kalliokaiverrukset, seladonlasitettu keramiikka ja Longquanin kaksiteräinen miekka, aikoinaan hyvin arvostettu miekkatyyppi.
Pirilä (Kiikala)

Pirilä on kylä Kiikalassa Salossa. 
Sijainti.
Pirilä on yhdessä kiikalalaisten naapurikyliensä Kruusilan ja Rasvalan kanssa kuulunut nyttemmin enimmät palvelunsa menettäneen Kiikalan Kruusilan kyläkeskuksen vaikutusalueeseen ja on osa Kruusilan postinumeroaluetta. 
Pirilän lähimpiä naapurikyliä ovat Kiikalan kylistä Kruusila lännessä, Peltola pohjoisessa ja Vanhakylä koillisessa. Idässä ovat rajanaapureina Suomusjärven Laperla, Häntälä ja Ahtiala. Lounaassa on rajanaapurina Kiskon Sammalo ja etelässä Kiskon Kurkela.
Luonnonympäristö.
Pirilä sijaitsee Kiskonjoen–Perniönjoen vesistöön kuuluvan Kiskon Hirsijärven koillispäässä ja sen rajana Kiikalan Kruusilan kylää vastaan on Kiikalan Omenojärvestä Kiskon Hirsijärveen laskeva Huitinjoki. Kylän kaakkoiskulmaa koskettaa samaan vesistöön kuuluva Riitjärvi.
Historiaa.
Ensimmäinen maininta Pirilän kylästä on vuodelta 1530. Kylän nimi perustunee henkilönnimeen "Piri". Kylän vanhoja taloja ovat olleet vuonna 1540 ensi kerran asiakirjoissa esiintyvä Rusko ja siitä noin 1610 erotettu Vesä, joka vuonna 1798 jakautui Yli- ja Ali-Vesään. Kaikki kolme taloa ovat edelleen olemassa lähellä kylän vanhaa tonttia, joka on sijainnut nykyisen Vilikkalantien varressa Ali-Vesän ja Ruskon nykyisten tonttien välimailla. 
Historiallinen nimitys Kiikalan kolmelle eteläisimmälle kylälle Rasvalalle, Kruusilalle ja Pirilälle on ollut "Kuutti-Kiikala". 1900-luvulla samasta kolmen kylän kokonaisuudesta on käytetty eri yhteyksissä joko nimeä "Kruusila" tai "Hirsjärvi".
Koulua kylästä käytiin vuodesta 1902 aina 1980- ja 1990-lukujen taitteeseen viereisessä Kruusilan kylässä sijainneessa Hirsjärven koulussa. Kruusilan kyläkeskuksen palveluihin kuuluivat aiemmin myös posti, kauppa ja pankki, mutta 1980- ja 1990-lukujen taitteessa nämä kaikki lopettivat toimintansa.
Liikenne.
Kylän pohjoispuolitse kulkee valtatie 1, jonka moottoritieksi rakentamisen jälkeen kylän halki kulkeva valtatien 1 entinen linjaus muodostettiin seututieksi 110. Kiskon suuntaan johtaa kylän läpi paikallistietasoinen yhdystie Vilikkalantie.
Rautsuo

Rautsuo on kylä Suomusjärvellä Salossa. Rautsuo sijaitsee noin 2 kilometriä Suomusjärveltä etelään. Sen lähimmät naapurikylät ovat Ahtiala ja Häntälä.
Lähteet.
https://www.kuvakokoelmat.fi/pictures/view/KK5065_7.74A
Selännekadun silta

Selännekadun silta on valtatie 5:n ylittävä jalankulun ja pyöräilyn silta Mikkelin Urpolassa. Teräsrakenteinen ja viininpunaiseksi maalattu silta on 61 metriä pitkä ja 4 metriä leveä. Se otettiin käyttöön heinäkuussa 2015, ja se korvasi aiemman 1980-luvulla rakennetun laattasillan, joka oli romahtanut 15. kesäkuuta 2015.
Aiempi silta oli saanut purkutuomion, ja juuri purkutyöt johtivat sillan sortumiseen. Sortuma ei aiheuttanut henkilövahinkoja, mutta se katkaisi valtatien liikenteen muutamaksi tunniksi.
Euforia (albumi)

 
Euforia on Neljä Ruusua -yhtyeen 14. studioalbumi, joka julkaistiin 20. helmikuuta 2015. Levyn on tuottanut Mikko Tamminen ja valituissa kappaleissa Teropekka Virtanen. Albumi nousi julkaisuviikollaan Suomen virallisen albumilistan toiselle sijalle. Yhteensä listaviikkoja albumille kertyi 25.
”Sininen sunnuntai” julkaistiin albumin ensimmäisenä singlenä, ja se nousi parhaimmillaan radiosoittolistan kahdeksannelle sijalle ja latauslistan sijalle 19. Kappaleeseen kuvattiin myös Ville Juurikkalan ohjaama musiikkivideo. Toinen single ”Ajelen” nousi radiolistan sijalle kahdeksan, ja siihen kuvattiin Sami Joensuun ohjaama musiikkivideo. ”Esirippu” julkaistiin levyn kolmantena singlenä, ja se nousi radiolistan sijalle 73.
Kappaleet.
Kaikki san. Ilkka Alanko, säv. Kode Koistinen sekä sov. Ilkka Alanko, Kode Koistinen ja Mikko Tamminen, ellei muuta mainittu.
Arvostelut.
Iltamakasiinin Nalle Österman kehui Kode Koistisen ”upeaa melodiatajua ja kykyä luoda toimivia lauluja” ja totesi, että ”"Euforian" vahvuus ja heikkous on yksi ja sama asia: tämä on tuttua ja turvallista Neljää Ruusua”. "Keskisuomalaisen" Aki Lehti nosti "Euforian" yhtyeen parhaaksi albumiksi sitten vuoden 1999 "Uusi aalto" -albumin. Kiitosta keräsi myös tuottaja Mikko Tamminen, jonka ”moderni soundimaailma sopii orkesterille massiivisuudessaan”. "Soundin" Antti Lukkanen kehui "Euforiaa" levynä, jota ”tehdessä ei ole ollut [ajatuksena] miltä sen pitää kuulostaa, vaan kappaleet itse ovat määritelleet albumin”. Hän totesi kuitenkin levyn sisältävän ”myös ronskeja ohilyöntejä”, mutta ”tällaiset inhimillisyydet hyväksyy mielellään, kun vastapainoksi kuulee ’Sinisen sunnuntain’ kaltaisia onnistumisia”.
Tekijät.
Neljä Ruusua
Tuotanto
Günther Heinze

Günther Heinze (26. heinäkuuta 1923 Dresden-Blasewitz – lokakuu 2020) oli itäsaksalainen urheilujohtaja ja Kansainvälisen olympiakomitean jäsen (KOK).
Günther Heinze kävi Dresdenissä kansakoulun ja oppisopimuskoulutuksella koneistajan ammatin. Nuoruuden liikunnalliset harrastukset olivat yleisurheilu ja koripallo. Vuonna 1941 Heinze liittyi Saksan kansallissosialistisen työväenpuolueen (NSDAP) jäseneksi. Samana vuonna 18-vuoden iässä hän aloitti asepalveluksen Saksan ilmavoimien joukoissa, joissa hän palveli viime vaiheessa alikersanttina. Saksan tappioon päättyneen sodan jälkeen Heinze oli sotavankeudessa Neuvostoliitossa vuosina 1944–1949.
Palattuaan sotavankeudesta Saksaan Heinzesta tuli Dresdenin alueen urheilukomitean puheenjohtaja. Seuraavana vuonna hän aloitti opiskelun Leipzigin liikuntakorkeakoulussa (DHfK), josta hän valmistui vuonna 1952 liikunnanopettajaksi. Opiskelun rinnalla Heinze pelasi Itä-Saksan koripallomaajoukkueessa. Koripallouran jälkeen hän toimi kansainvälisenä koripallotuomarina vuosina 1952–1956. Opiskelun jälkeen Heinze toimi vuosina 1952–1954 Itä-Saksan hallituksen liikunnasta vastaavassa virastossa osastopällikkönä ja edelleen vuosina 1954–1957 hallituksen alaisen liikuntakomitean varapuheenjohtajana. Hän toimi vuosina 1957-1989 Itä-Saksan voimistelu- ja urheiluliiton (DTSB) varapuheenjohtajana. 
Hänet valittiin edelleen Itä-Saksan kansalliseen olympiakomiteaan, jossa hän työskenteli varapuheenjohtajana vuosina 1955–1972 ja 1982–1989. Välillä hän toimi olympiakomitean pääsihteerinä vuosina 1973–1982 ja Saksojen yhdentymisvaiheessa 6. tammikuuta – 15. kesäkuuta 1990 Itä-Saksan olympiakomitean vt. puheenjohtajana. Heinze oli valittu 1980-luvun alussa edesmenneen Heinz Schöbelin seuraajaksi Kansainväliseen olympiakomiteaan silloin urheilullisesti mahtavan Itä-Saksan edustajana vuodesta 1981 vuoteen 1992. Itä-Saksan urheilussa Heinzen KOK-aikaan kuitenkin korkeinta urheilupoliittista valtaa käytti kansallisen komitean puheenjohtaja Manfred Ewald. KOK:sta eron jälkeen Heinze nimitettiin KOK:n kunniajäseneksi. KOK-aikanaan hän toimi olympiakisojen koordinointikomiteassa vuosina 1985-1988 ja olympiakisojen ohjelmasta vastaavassa komiteassa vuosina 1989-1991. 
Heinze toimi erityisesti Itä-Saksan koripallon järjestötoiminnassa. Hän johti vielä kehittymässä olevaan Itä-Saksan koripallosta vastaavaa komiteaa, joka muuttui vuonna 1955 Itä-Saksan koripalloliitoksi, jonka puheenjohtajana hän oli aina vuoteen 1970. Sen jälkeen hän johti Itä-Saksan lentopalloliittoa vuosina 1970–1984. Vuosina 1956–1960 hän toimi Kansainvälisessä koripalloliitossa (FIBA) talouskomitean jäsenenä ja vuosina 1964–1972 FIBA:n varapuheenjohtajana.
Heinzen oma 1950-luvun alun opinahjo Leipzigin liikuntakorkeakoulu (DHfk) myönsi hänelle kunniatohtorin arvon vuonna 1985.
Ukyō Sasahara

Ukyō Sasahara (; s. 24. huhtikuuta, 1996 Numata) on japanilainen moottoriurheilija, joka nykyään kilpailee Super GT ja Super Formula -sarjoissa.
Ura.
Sasahara aloitti uransa Karting-sarjoista vuonna 2003. Hän voitti kotimaassaan Japanissa useita mestaruuksia ja voitti myöhemmin JAF All Japan Championship Junior -luokan mestaruuden vuonna 2009. Vuonna 2010 hän voitti Rotax Junior Talvisarjan, vuonna 2011 Rotax Max Euro Challenge Junior ja vuonna 2012 Rotax Max Challenge Central-Eastern Europe -luokkien mestaruudet.
Vuonna 2013 Sasahara aloitti kilpauransa Formula Renault Alps -sarjassa keräten 32 pistettä sijoittuen sarjan 13:nneksi. Samana vuonna hän ajoi neljä kilpailua Eurocup Formula Renault -sarjassa vierailevana kuljettajana. Vuonna 2014 Sasahara kilpaili Formula Renault NEC -sarjassa saavuttaen yhden palkintosijan sijoittuen sarjan kuudenneksi. Samana vuonna hän ajoi Italian Formula 4 -sarjassa kolme kilpailua voittaen yhden kilpailun. Vuonna 2015 Sasahara kilpaili täyden kauden Eurocup Formula Renault -sarjassa. Hän voitti yhden kilpailun sijoittuen loppupisteissä seitsemänneksi. Samana vuonna hän jatkoi NEC -sarjassa voittaen kaksi kilpailua sijoittuen sarjan kolmanneksi.
NHL-kausi 2015–2016

NHL-kausi 2015–2016 oli National Hockey Leaguen 98. kausi. Sen aikana 30 joukkuetta pelasi kukin vähintään 82 ottelua runkosarjassa. Runkosarja alkoi keskiviikkona 7. lokakuuta 2015 neljällä ottelulla ja päättyi lauantaina 9. huhtikuuta 2016, jolloin liigan kaikilla joukkueilla oli ottelu. Kaudeksi 2015–2016 palkkakatto, eli yksittäisen NHL-seuran pelaajilleen maksaman yhteispalkan yläraja, nousi 2,1 miljoonalla dollarilla 71,4 miljoonaan dollariin.
Kausi 2015–2016 oli ensimmäinen NHL-kausi, jonka aikana New York Islanders pelaa kotiottelunsa Barclays Center -hallissa Brooklynissa. Aiemmin Islandersin kotihallina oli toiminut vuodesta 1972 lähtien 43 vuoden ajan Long Islandilla sijaitseva Nassau Coliseum.
Runkosarja.
Pelaajatilastot.
Runkosarjan pistepörssi.
"Lyhenteiden selitys: O = pelatut ottelut, M = maalit, S = syötöt, Pist. = pisteet, ± = plus-miinus, RM = rangaistusminuutit"
Dazhou

Dazhou (, pinyin: Dázhōu Shì) on prefektuuritason kaupunki Kiinan kansantasavallan Sichuanin maakunnan itäosassa, linnuntietä noin 335 kilometriä Chengdusta itään. Vuonna 2010 Dazhoun asukasluku oli 5,468 miljoonaa.
Dazhou rajoittuu idässä Chongqingin maakuntatason suurkaupunkiin. Lounaassa Dazhoun naapurina on Guang’anin, lännessä Nanchongin, luoteessa Bazhongin, sekä pohjoisessa Hanzhongin ja Ankangin prefektuuritason kaupungit.
Piirikuntatasolla Dazhou jakautuu kahteen kaupunkipiiriin (joiden muodostaman varsinaisen kaupungin asukasluku on 1,589 milj.), piirikuntatason kaupunkiin ja neljään piirikuntaan. Osat ovat seuraavat (numerointi kuten kuvassa):
1. Tongchuan (通川区), 478 276 as.&lt;br&gt;
3. Dachuan (达川区), 1 111 159 as.
2. Wanyuan (万源市), 407 594 as.
4. Xuanhan (宣汉县), 1 006 826 as.&lt;br&gt;
5. Kaijiang (开江县), 430 877 as.&lt;br&gt;
6. Dazhu (大竹县), 876 884 as.&lt;br&gt;
7. Qun piirikunta "tai" Quxian (渠县), 1 156 481 as. 
Dazhoun seudun kirjallinen historia alkaa Danggun piirikunnan perustamisesta vuonna 314 eaa. Sittemmin siitä tuli hallinnollinen keskus ja myös prefektuurin keskus. Tang-dynastian aikana paikkakunnan nimi muutettiin "Tongzhou"ksi. Song-dynastian aikana nimi palasi Dazhouksi. Nykyisen prefektuuritason kaupungin aseman se sai vuonna 1999, jolloin kaupunki erotettiin Bazhongista.
Ämmälänkylä

Ämmälänkylä on noin 150 asukkaan kylä Seinäjoella noin 10 kilometriä kaakkoon keskustasta. Kylässä on paljon maataloutta, mutta siellä sijaitsee myös muutama yritys. Ämmälänkylän asukasluku oli vuoden 2022 lopussa 106.
Eurooppa-liigan kausi 2015–2016

UEFA Europa Leaguen kausi 2015–2016 on jalkapallokilpailu Eurooppa-liigan seitsemäs kausi nykyisellä nimellään ja 45. UEFA:n järjestämä turnaus eurooppalaisille seurajoukkueille. Loppuottelu pelattiin 18. toukokuuta 2016 St. Jakob-Parkilla, Baselissa. Hallitseva mestari on Sevilla FC.
Karsintakierrokset.
Ensimmäinen karsintakierros.
Ensimmäisen karsintakierroksen otteluparit arvottiin 22. kesäkuuta 2015. Ensimmäiset osaottelut pelataan 2. heinäkuuta ja toiset osaottelut 9. heinäkuuta.
Kolmas karsintakierros.
Kolmannen karsintakierroksen arvontatilaisuus pidettiin Nyonissa 17. heinäkuuta 2015. Ensimmäiset ottelut pelataan 30. heinäkuuta ja toiset 6. elokuuta.
1Ottelu keskeytettiin toisella puoliajalla Kukësin kannattajien heitettyä kivellä KP Legia Varsovan Ondrej Dudaa päähän. UEFA päätti lopulta ottelun lopputulokseksi 0–3 Legia Varsovan voitoksi.
Play-off-kierros.
Play-off-kierroksen arvonta suoritettiin Nyonissa 7. elokuuta 2015. Kierrokselle osallistuvat kolmannen karsintakierroksen voittajat sekä Mestarien liigan kolmannen karsintakierroksen häviäjät.
Lohkovaihe.
Lohkovaiheen arvonta suoritetaan Monacossa 28. elokuuta. Lohkovaiheeseen pääsee play-off-kierroksen voittajat, Mestarien liigan karsintojen play-off-kierroksen häviäjät sekä 16 muuta joukkuetta. Joukkueet jaetaan neljään arvontakoriin UEFA:n joukkuepisterankingin perusteella, ja niistä arvotaan 12 neljän joukkueen lohkoa. Lohkossaan kaikki ottelut pelaavat toisiaan vastaan kahdesti. Ottelut pelataan 17. syyskuuta, 1. ja 22. lokakuuta, 5. ja 26. marraskuuta sekä 10. joulukuuta.
Pudotuspelit.
1. kierros.
Arvonta suoritettiin 14. joulukuuta Nyonissa. Ensimmäiselle kierrokselle osallistuivat lohkovaiheen voittajat ja lohkoissaan toiseksi sijoittuneet sekä Mestarien liigan lohkovaiheen lohkojen kolmanniksi sijoittuneet joukkueet. Ottelut pelataan 18. ja 25. helmikuuta.
Neljännesvälierät.
Neljännesvälieriin osallistuu 1. pudotuspelikierroksen voittajat. Arvonta suoritettiin samaan aikaan 1. pudotuspelikierroksen kanssa. Ottelut pelataan 10. ja 17. maaliskuuta.
Puolivälierät.
Arvonta suoritettiin 18. maaliskuuta Nyonissa. Joukkueita ei jaettu arvontakoreihin ja myös samasta jalkapalloliitosta tulevat joukkueet voivat kohdata toisensa tällä kierroksella. Ottelut pelataan 7. ja 15. huhtikuuta.
Välierät.
Välierien arvonta suoritettiin 15. huhtikuuta Nyonissa. Ottelut pelataan 28. huhtikuuta ja 5. toukokuuta.
Loppuottelu.
Eurooppa-liigan loppuottelu pelataan St. Jakob-Parkilla, Baselissa, Sveitsissä 18. toukokuuta 2016.
Miklós Ungvári

Miklós Ungvári (s. 15. lokakuuta 1980 Cegléd, Pest) on unkarilainen judon olympia- ja MM-mitalisti sekä Euroopan-mestari.
Ungvári saavutti Lontoon olympialaisissa 2012 hopeaa 66 kg:n sarjassa hävittyään loppuottelussa georgialaiselle Laša Šavdatuašvilille. Rio de Janeiron olympialaisissa 2016 hän oli 73-kiloisissa viides. MM-kilpailuissa hän on saanut 66 kg:n painoluokassa pronssia Kairossa 2005, Rio de Janeirossa 2007 ja Rotterdamissa 2009 sekä ollut seitsemäs Tokiossa 2010. 73-kiloisissa hän oli seitsemäs Astanassa 2015 ja Budapestissa 2021.
Ungvári on voittanut sarjassa 66 kg Euroopan-mestaruuden Mariborissa 2002, Tbilisissä 2009 ja Istanbulissa 2011, saanut EM-hopeaa Rotterdamissa 2005, Lissabonissa 2008 ja Wienissä 2010, sijoittunut viidenneksi Belgradissa 2007 ja Tšeljabinskissa 2012 sekä seitsemänneksi Düsseldorfissa 2003. Hän sai 73 kg:n sarjassa pronssia Montpellier’ssa 2014, sijoittui viidenneksi Varsovassa 2017 sekä seitsemänneksi Bakun Euroopan kisoissa 2015. EM-joukkuekilpailussa hän on saanut kultaa Miskolcissa 2009 ja hopeaa Debrecenissä 2005.
Ungvári on saanut ylioppilaiden MM-kilpailuissa 66-kiloisissa kultaa 2004 ja hopeaa 2006 sekä joukkuekilpailussa hopeaa 2004. Hän on saavuttanut Masters-, Grand Slam- ja Grand Prix -kilpailuissa kaksi turnausvoittoa, kolme kakkossijaa ja yksitoista kolmossijaa sekä maailmancupeissa ja Continental Open -kilpailuissa kahdeksan voittoa, viisi kakkossijaa ja kahdeksan kolmossijaa. Hän on voittanut aikuisten sarjassa seitsemän Unkarin-mestaruutta.
Frank Lubin

Frank Lubin (, 7. tammikuuta 1910 Los Angeles, Kalifornia – 8. heinäkuuta 1999 Glendale, Kalifornia) oli yhdysvaltalais-liettualainen koripalloilija ja koripallovalmentaja, olympiavoittaja sekä Euroopan mestari.
Kaliforniassa elokuva- ja televisioalalla työskennellyt Lubin kuului Yhdysvaltain olympiakultaa Berliinissä 1936 voittaneeseen joukkueeseen. Hän toimi seuraavat vuodet Liettuan maajoukkueen pelaaja–valmentajana johdattaen maan Euroopan mestaruuteen vuoden 1939 kotikisoissa, joissa oli turnauksen de facto arvokkain pelaaja. Hän joutui palaamaan Yhdysvaltoihin maailmansodan sytyttyä.
Paweł Adamowicz

Paweł Bogdan Adamowicz (2. marraskuuta 1965 Gdańsk, Puolan kansantasavalta – 14. tammikuuta 2019 Gdańsk, Puola) oli puolalainen poliitikko, joka kuului Kansalaisfoorumiin. Adamowicz opiskeli lakia Gdańskin yliopistossa, missä hänestä tuli merkittävän opiskelijaliikkeen jäsen. Hän oli yksi vuoden 1988 lakon organisoijista, ja hänestä tuli lakkokomitean jäsen. Vuosina 1990–1993 hän työskenteli Gdańskin yliopiston vararehtorina. Vuodesta 1998 Adamowicz toimi Gdańskin pormestarina.
Adamowiczia puukotettiin 13. tammikuuta 2019 Gdańskissa hyväntekeväisyystapahtumassa. Tekijä oli vankilasta vastikään päässyt mies, joka syytti vangitsemisestaan Kansalaisfoorumia. Adamowicz kuoli sairaalassa seuraavana päivänä.
Löylyjoki

Löylyjoki on Keski-Suomessa Jyväskylän Taulumäessä sijaitseva lyhyt joki, joka virtaa Tuomiojärvestä Palokkajärveen. Se kulkee Nelostien ja Saarijärventien ali (yhdystie 16689). Sitä pitkin voi kulkea soutuveneellä tai kanootilla.
Säännöstely vaikuttaa sekä Palokka- ja Tuomiojärven korkeuteen että Löylyjoen virtaamaan; joen on havaittu virtaavan käänteiseen suuntaan. Löylyjoen ylittävän sillan alla on pato, jolla voidaan säädellä Tuomiojärven korkeutta vaikuttamatta Palokkajärveen. Patoa käytetään kuitenkin vain harvoin, sillä järvien korkeutta säädellään yleensä Tourujoen niskalla eli Palokkajärven luusuassa olevalla padolla. Järvien vedenpinta pyritään säilyttämään 93,74–94,64 metriä mpy.
Vesistösuhteita.
Löylyjoki sijaitsee Kymijoen vesistöalueen (14) Suur-Päijänteen alueessa (14.2) Tuomiojärven–Palokkajärven valuma-alueella (14.29), jonka Tuomiojärven-Palokkajärven alueeseen (14.291) joki kuuluu. (14.293). Sekä joen yläpuolinen Tuomiojärvi että alapuolinen Palokkajärvi kuuluvat samaan Tuomiojärven-Palokkajärven alueeseen. Veden virtaus on kuitenkin yleensä Tuomiojärvestä, johon laskee lännestä tulevan Syväoja. Se kuuluu Syväojan valuma-alueeseen (14.293), jonka pinta-ala on 37 neliökilometriä . Löylyjoen valuma-alue sisältää sekä Tuomiojärven että Syväojan valuma-alueet ja sen pinta-ala on noin 55 neliökilometriä . Jos ajatellaan Palokkajärven kuuluvan Tuomiojärven-Palokkajärven valuma-alueen pääuomaa, niin Löylyjoki on siihen laskeva sivujoki. Sivujoen pääuoma muodostuisi silloin Löylyjoesta, Tuomiojärvestä, Syväojasta ja Syväojan valuma-alueen muista pääuoman osuuksista.
Hand in My Pocket

Hand in My Pocket on kanadalaisen laulaja-lauluntekijä Alanis Morissetten kappale hänen kolmannelta studioalbumiltaan "Jagged Little Pill" ja on yksi hänen tunnetuimpia kappaleitaan. Kappaleen on tehnyt Alanis Morissette yhdessä Glen Ballardin kanssa, joka myös tuotti kappaleen. Se oli Maverick Recordsin julkaiseman "Jagged Little Pill" -albumin toinen single. Kappale julkaistiin singlenä 31. lokakuuta 1995, lähes viisi kuukautta albumijulkaisun jälkeen. Kappale sai yleisesti myönteisiä arvioita musiikkikriitikoilta, jotka myös kehuivat Morissetten sanoitustaitoja. Kappaleesta tuli Morissetten toinen ykköshitti Billboard U.S. Modern Rock Tracks -listalla. Kappale pääsi myös top 10:een Uuden-Seelannin ja Kanadan listoilla. Singlelle julkaistiin myös musiikkivideo, joka sai myös positiiviset arvostelut.
Uudelleenjulkaisu.
Morissette julkaisi vuonna 2005 albumin "Jagged Little Pill Acoustic", joka on akustinen versio Morissetten albumista "Jagged Little Pill". Akustinen versio kappaleesta "Hand in My Pocket" oli "Jagged Little Pill Acoustic" -albumin ainoa single. Toisin kuin alkuperäinen, akustinen versio ei onnistunut pääsemään listoille maailmanlaajuisesti.
Musiikkivideo.
Musiikkivideossa Morissette ajaa autoa keskellä paraatia New Yorkin Brooklynissa. Videon on ohjannut Mark Kohr, ja se kuvattiin mustavalkoisena.
Emelie Irewald

Emelie Irewald (s. 15. kesäkuuta 1984 Tukholma) on ruotsalainen laulaja. Vuonna 2011 hän osallistui "True Talent" -laulukilpailuun, joka esitettiin TV3-kanavalla. Irewald sijoittui neljänneksi kilpailussa. Vuonna 2015 hän osallistui "Melodifestivalen"-laulukilpailuun itse tekemällään kappaleella "Där och då med dig".
Impavido (D570)

Impavido (runkonumero D570) oli Italian laivaston Impavido-luokan hävittäjä.
Valmistus.
Alus tilattiin 1957 Riva Trigososta Cantiere navale di Riva Trigosolta, missä köli laskettiin 10. kesäkuuta 1957. Se laskettiin vesille 25. toukokuuta 1962 ja liitettiin laivastoon 16. marraskuuta 1963.
Palvelus.
Alus modernisoitiin 1976-1977 ja sen RIM-24 Tartar -ohjukset vaihdettiin SM-1MR-ohjuksiin samalla kuin ne otettiin käyttöön muissakin Italian merivoimien aluksilla. Alus poistettiin alusluettelosta 30. kesäkuuta 1992.
Intrepido (D571)

Intrepido (runkonumero D571) oli Italian laivaston Impavido-luokan hävittäjä.
Valmistus.
Alus tilattiin 1959 Ansaldolta, missä köli laskettiin 16. toukokuuta 1959. Se laskettiin vesille 21. lokakuuta 1962 ja liitettiin laivastoon 28. heinäkuuta 1964.
Palvelus.
Alus modernisoitiin 1974-1975 ja sen Tartar-ohjukset vaihdettiin SM-1MR-ohjuksiin samalla kuin ne otettiin käyttöön muissakin Italian merivoimien aluksilla. Alus poistettiin alusluettelosta 31. elokuuta 1991.